গুৱাহাটী: উৰিষ্যাৰ ভূৱনেশ্বৰত বুধবাৰে সামৰণি পৰা ৪৮ সংখ্যক জুনিয়ৰ নেশ্বনেল একুৱাটিক চেম্পিয়নশ্বিপত দুৰ্দান্ত প্ৰদৰ্শনেৰে সাতটাকৈ পদক অৰ্জনেৰে অসমৰ নাম উজ্জ্বলাবলৈ সক্ষম হৈছে অংশুমান কাশ্যপে৷ চৈধ্য বছৰ অনুৰ্ধ লৰাৰ দ্বিতীয় গ্ৰুপত অংশুমানে ছয়টা ৰূপ আৰু এটা ব্ৰঞ্জৰ পদক লাভ কৰিছে৷ ইয়াৰ ভিতৰত পাঁচটা ব্যক্তিগত আৰু দুটা দলীয় ইভেন্টত৷ লৰাৰ ৫০ মিটাৰ আৰু ১০০ মিটাৰ ফ্ৰিষ্টাইলত ৰূপ আৰু ২০০ মিটাৰ ফ্ৰিষ্টাইলত ব্ৰঞ্জৰ পদক লাভ কৰাৰ বিপৰীতে ৪×১০০ আৰু ৪×২০০ ফ্ৰিষ্টাইল ৰীলেত ৰূপৰ পদক জয় কৰে অংশুমান কাশ্যপে। প্ৰতিযোগিতাৰ সামৰণিৰ দুটা দিনত অংশুমান কাশ্যপে ক্ৰমে ২০০ মিটাৰ আৰু ৪০০ মিটাৰ ইণ্ডিভিজুৱেল মেডলেত ৰূপৰ পদক লাভ কৰি বৰ্তমানলৈকে অসম দলৰ সৰ্বাধিক পদক জয়ী প্ৰতিযোগী হিচাপে পৰিগণিত হৈছে৷